
KÖRLEVELE

a mezőgazdasági termények tűzvédelmére

Marcali, 2010. május 20.

Lassan idén is megkezdődnek a mezőgazdaságban a betakarítási munkálatok. Ezen munkafolyamat  nagyon nagy figyelmet igényel. A körlevelünkkel szeretnénk felhívni a figyelmet arra, hogy a 9/2008 (II. 22.) ÖTM rendelettel kiadásra került Országos Tűzvédelmi Szabályzat (OTSZ), amely 2008. május 22-től hatályos, melynek folyamatos nyomon követését kérem figyelemmel kísérni és alkalmazni. 

A betakarítási munkálatok folyamán még fokozottabban fennáll a tűz keletkezésének lehetősége, ami nagyobb körültekintést és odafigyelést igényel minden közreműködő részéről.

A mezőgazdasági tüzek száma az előző évi adatokhoz képest csökkent, viszont a keletkezett kárérték növekedett, mivel a gazdálkodók nagyértékű gépekkel végzik a betakarítási tevékenységet, a hatékonyság és gazdaságosság fokozása érdekében. Az egyre szárazabb, aszályosabb időjárási körülmények miatt fokozottabb figyelmet kell fordítani a tűzvédelemre.

Ebben az ágazatban keletkezett tüzek az emberi mulasztás, felelőtlenség, a jogszabályokban leírtak könnyelmű alkalmazásának következményei, melyek a vonatkozó jogszabályok betartásával csökkenthetők, esetenként megszüntethetők lehetnének. 

Fokozott figyelmet kell fordítani a szárítók műszaki állapotának szinten tartására, a tisztaságra, a kezelőszemélyzet szárító kezelői ismeretének folyamatos frissítésére. 

A parlagterületekből eredő tűzveszély csökkentése érdekében a Somogy Megyei Katasztrófavédelmi Igazgatóság, a Somogy Megyei Földhivatal, valamint a Somogy Megyei Növény-és Talajvédelmi Szolgálat együttműködési megállapodást kötött.   

Kérem, hogy amennyiben van tudomása arról, hogy az Ön által vezetett gazdálkodó egység tulajdonában parlagterület van, akkor annak megfelelő rendbetételéről gondoskodjon, hogy tűzveszélyt ne okozhasson.

A nyári és őszi betakarítási munkálatok idejére az ellenőrzések és a tűzesetek tapasztalatai alapján a következőkre külön is felhívom a figyelmet: 

1.) A betakarításban résztvevő dolgozókat a fennálló veszélyekről és a szükséges intézkedésekről soron kívül tűzvédelmi oktatásban kell részesíteni.

2.) A gépszemle tervezett időpontját előtte 8 nappal kell a parancsnokságra írásban bejelenteni. A gépszemle jegyzőkönyveket, beleértve a pótszemle jegyzőkönyveket a szemlét követő 8 napon belül meg kell küldeni a tűzoltóságnak és egy példányát a járművön kell elhelyezni.
3.) A kézi tűzoltó készülékeket a vonatkozó jogszabályban leírtak alapján, álló helyzetben, rögzítve, jól hozzáférhető helyen kell tárolni a gépeken. A mezőgazdasági munkálatokban csak olyan tűzoltó készülék tartható készenlétben a gépeken, amely kielégíti az OTSZ-ben előírtakat (21A és 113 B vizsgálati egységtűz oltására alkalmas).
4.) A gépszemléken a betakarítási munkálatokban résztvevő minden erőgépnek, munkagépnek és kisegítő gépnek is részt kell venni. Olyan gépet, amely nem vett részt előzetes gépszemlén, a betakarítási munkálatok során nem szabad használni. A gépszemlén való részvételi igazolásnak egy példányát az erő- és munkagépen is el kell helyezni.

5.) A járművek, erő- és munkagépek vezetői a forgó alkatrészek védőburkolatának meglétét, illetve épségét rendszeresen ellenőrizzék. Ezen forgó alkatrészek hőt termelnek és a burkolat hiánya, illetve használhatatlansága miatt esetlegesen odakerülő száraz növényzet, vagy éghető növényi hulladék meggyulladhat.

6.) Fokozottan figyelni kell a bálázó gépek csapágyainak melegedését, a tengelyek végére, a csapágyak vagy burkolólemezek mellé tekeredett szálas növényzetet munka közben is el kell távolítani, mert tüzet okozhat.

7.) A kipufogórendszer és a szikratörő műszaki állapotát felül kell vizsgálni. Az erő- és munkagép használatakor a gép kezelője szükség szerint, de legalább naponta ellenőrizze, és a tisztítását végezze el. 

8.) A betakarításban résztvevő arató-cséplő gépeket hajlékony földelővezetékkel, az akkumulátort pedig nehezen éghető, a villamosságot nem vezető anyagú védőburkolattal kell ellátni. A védőburkolat meglétét kérem ellenőrizni. Külön figyeljenek a gépek elektromos berendezéseire és az elektromos vezetékek épségére, megfelelő biztosítékok használatára, a főkapcsoló állapotára.

9.) A gabonatáblán munka közben nyílt láng használatával, vagy üzemanyag elfolyásával járó javítás , karbantartás nem végezhető .

10.) Az esetlegesen bekövetkező tűz- és káreset mielőbbi felszámolása érdekében meg kell szervezni a gyors tűzjelzés módját mind a gazdaság, mind a tűzoltóság felé.

11.) Az alkalomszerű tűzveszélyes tevékenységnél ügyelni kell a tűzvédelmi előírások betartására. 

12.) A gabonatáblán dohányozni még a járművek, erő- és munkagépek vezetőfülkéiben sem szabad. Az aratás idejére a gabonatáblától legalább 15 m-re éghető anyagtól és növényzettől mentes dohányzóhelyet lehet kijelölni.

13.) Az erő- és munkagépet a kezelője üzemeltetés közben nem hagyhatja el, egyéb munkát nem végezhet.

14.) Lábon álló növényzet, tarló, illetve növénytermesztéssel összefüggésben keletkezett hulladék égetése tilos, kivéve, ha jogszabály másként nem rendelkezik. 

15.) Az összehúzott szalma alapterülete nem haladhatja meg az 1000 m2-t. 

16.) A tartalék üzem-és kenőanyagot az erő és munkagéptől, a kazaltól és a gabonatáblától legalább 20 méter távolságra kell elhelyezni éghető hulladéktól, növényzettől mentes területen.

17.) Munkaszünet idejére az erő- és munkagépeket a lábon álló kalászos terménytől, tarlótól, továbbá a kazaltól 15 méter távolságra kell elhelyezni éghető hulladéktól, növényzettől mentes területen. Ha a tarlótól ez a távolság nem biztosítható, akkor 3 méter széles védőszántáson kívül kell elhelyezni a gépeket.

Felhívom a létesítmény vezetőjének figyelmét, hogy a fokozott a tűzveszély idején a nyári betakarítási munkák során elrendelt országos tűzgyújtási tilalom szabályait tartsák be, ezzel csökkentve az erdő- és mezőgazdasági területeken bekövetkező tüzek számát. 

Kérem a létesítmény vezetőjét, hogy a körlevélben foglaltakat a betakarítási munkák előkészítése, felkészítése során vegyék figyelembe és az érintett munkairányítókkal, dolgozókkal ismertessék.

